《出京东归招赵参》
宋代·张方平

季子揣摩佩六印，主父宦游食五鼎。奈何君抱纵横才，四方漂泊无人省。

我客在陈君逆旅，秋霖淫滞宵灯永。解裘命酒邀与谈，萧萧衢路骅骝骋。

是时泣血略相吊，我走汝南君入郢。今者索然来上都，阴怀一刺谋谒请。

深闳高盖竞豪权，大浪长风独萍梗。龙待云雷无一勺，虎思林麓困穷阱。

壮心日觉春冰消，素发年来晓霜冷。季子主父昔亦尔，子参今胡怀怲怲。

一为齐国无立锥，一为洛阳无二顷。我有弊庐濉之阳，子参良田枕清颍。

况是伊人高枕时，明朝归鞅同君整。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。